新站鎮 (蛟河)

新站係位於中國吉林省吉林市蛟河市嘅鎮，喺離蛟河市區以北17公里處，西距吉林市110公里、長春200公里，北離哈爾濱310公里。東面、北面係舒蘭、前進鄉，南面接住拉法，西面靠住天崗。轄區面積601 km²，下轄一個社區、31條行政村，再向下分爲10個居委會、122個自然屯。鎮府駐喺新站鎮墟，鎮墟面積3.7 km²。

史 
新站嘅名源自拉法驛站。喺清中葉時拉法驛站搬來呢度，稱爲拉法新站，於是當地地名嗌做新站。

1933年設新站保，1938年設新站街。1954年10月，新站村昇爲新站鎮。後來1958、1959年間公社化運動，新站由鎮變爲公社，直到1979年3月從公社度析置返新站鎮。1983年7月啲公社恢復爲鄉，呢時新站鎮同新站鄉並存。1985年3月，新站鄉併入新站鎮。

1997年時，新站鎮面積364 km²，人口3.6萬，轄22條村、10個居委會：
居委會：躍進、新濱、民主、新酒、民勝、天德、友誼、蓬萊、鐵西、新醫
村：新站、新鮮、文化、河南、仁和、近河、保安、東靠山、珍珠、五家子、吉祥、六家子、朝陽溝、北安、老爺嶺、東溝、養魚、復興、平原、大利、小姑家、民主

2001年，龍鳳鄉併入新站鎮。

2018年，新站將轄下嘅兩個社區合併，即新驛同新躍合成咗新毓。

呢度打過場拉新戰役，即係拉法新站戰役，因爲主場喺拉法，可以乾脆嗌做拉法戰役。呢場仗係國共內戰時，國共兩軍爲咗爭奪長圖鐵路而打，打喺1946年6月7號夜晚到6月10號上晝，其中喺拉法打嘅時間係七號晚黑到八號朝早，國民政府軍輸咗，敗退新站，之後輪到新站打，到10號朝早，守喺新站嘅國民政府軍覆沒。呢場仗成爲中共嘅東北民主聯軍喺撤退時贏嘅第一場仗。

地理 
新站地處東經127°09′—127°32′，北緯43°51′—44°07′之間，地形上位於新站盆地，東面係大荒頂子山，西北部係老爺嶺，南部係拉法山，轄區最高峰係西土山，海拔1189.3米。呢個鎮木材資源豐富，有平川、龍鳳、老爺嶺三個大林場，泥炭資源亦豐富，儲量達1.3億km³以上。呢帶多山，係長白山嘅餘脈。

東面有龍鳳河，西部有老爺嶺河，北部有民主河，喺新站嘅南部滙合成拉法河，最後喺蛟河市區滙入松花湖。呢個鎮嘅水資源幾豐富吓，有一座中型水庫、一座細I型水庫、八座細II型水庫、四個長壩，總貯水量102萬km³，水域面積1935畝。所以漁業發達，年產水產品約14.7萬公斤。

交通上有榆江公路、204省道蛟榆公路穿過，另外拉濱鐵路喺度有設新站站，琿烏高速亦有新站嘅出入口。

經濟 
農業上，有1萬2375公頃嘅耕地，其中水田有2263公頃，旱田有1萬112公頃。林地面積5萬5872公頃，有林地3萬2544公頃，林木覆蓋率58%。主要作物有粟米、水稻、大豆、雲耳，其中種咗2700公頃嘅糯粟。主要畜牧有生豬、黃牛、梅花鹿、家禽，有新欣、平川兩大梅花鹿場。

工業上，有40幾家企業，有百幾家豆、糧米廠。重要企業有長白山酒業、于氏木業、長白木業。

第三產業上有交通、批發、零沽、貿易、飲食等行業。貿易、餐飲單位764家，從業人員1944人，年增長値8620萬元人民幣。

人口 
2012年，新站有1萬3278戶居民共4萬4569人，其中城鎮人口2萬311人。由於經濟、商業發展，實際住喺鎮墟嘅人口有兩萬兩千人左右。

政區 
新站轄1個社區、31條村。
社區：新毓
村：石門子、寶山、雙旺、長有、雙頂子、基良、富安、龍鳳、冷風口、保安、東靠山、珍珠、平原、復興、養魚、東溝、朝陽溝、六家子、五家子、吉祥、老爺嶺、北安、小姑家、大利、文化、河南、愛河、仁和、新站、蔬菜、新鮮

地名釋義、沿革 

新驛
之前建置未詳。喺2018年同新躍社區合併成新毓社區。
新躍
喺2011年成立，因爲當地有當年嘅躍進委員會而得名。喺2018年同新驛社區合併成新毓社區。
新毓
喺2018年成立，合併自原先嘅新驛同新躍兩個社區。
石門子
因爲呢度東西兩側山石對住，個樣似門而得名。
滿洲國時設行政村，1946年屬龍鳳區，1954年撤區，屬雙頂子鄉，1959年屬龍鳳公社嘅寶山管理區，1962年分出做石門子大隊；1983年改成村委會。2001年隨住龍鳳鄉撤銷，併入新站鎮。
寶山
民國十六年由謝氏開村，因爲呢度有好多樹都有螞蟻竇，所以初時地名叫螞蟻稍。後來定行政地名時，話呢帶要寶字打頭，用「山河林安」跟做名，於是改名叫寶山，所以呢度附近又有寶河、寶林、寶安嘅地名。
呢度有寶山北山遺址，喺條村北面座山度出土咗一件石刀、一件石斧、三塊陶片，屬西團山文化，喺2009年第三次文物普查時發現。
1927年開村，叫螞蟻稍；1936年設行政村，叫寶山；1946年屬龍鳳區；1954年屬雙頂子鄉；1962年設寶山大隊；1983年改成村委會；2001年龍鳳鄉撤銷，併入新站鎮。
雙旺
民國十九年開始有人住，墾荒人姓董，初時因爲呢度離寶安屯近，而叫做寶林。之後村前有兩笪山地，啲泥幾肥，種嘅糧大豐收，兼且種出嘅菸葉夠厚、味又香，能夠賣個好價錢，令農戶收入幾好，就改地名叫雙旺，意思係「兩笪地都興旺」噉解。
1930年開始墾荒，1936年開村，叫寶林，1938年改名叫雙旺。1946年屬龍鳳區嘅青梁村，1954年撤區，屬雙頂子鄉，1959年屬龍鳳公社嘅雙頂子管理區，1962年分出雙旺大隊，1983年大隊改成村委會。佢原本屬龍鳳鄉，2001年龍鳳撤銷後，歸新站鎮管。
長有
民國十一年由姜氏開村，當初叫蛤蟆塘，因爲呢度有好多蛤乸。1936年設行政村時改名叫長有，攞「長久富有」嘅意頭。1949年後國家統計局登記地名時，記成同音嘅長友，到2019年時改返正。
1922年開始有居民，叫蛤蟆塘，1936年改叫長有。1946年屬龍鳳區，1954年屬龍鳳鄉，1959年屬龍鳳管理區，1962年分出做長友大隊，1983年大隊改成村委會，2001年龍鳳撤銷後，歸新站鎮管。
雙頂子
清道光十一年由袁氏開村，因爲村北五百米處有座山，有兩個山頂並列凸出，因而得名。
1831年開村，1936年設行政村，1946年屬龍鳳區，1954年屬雙頂子鄉，1959年做咗龍鳳公社嘅雙頂子管理區，1962年改成大隊，1983年改成村委會，2001年龍鳳鄉撤銷，併入新站鎮。
基良
清道光十一年由袁氏開村，喺處開設幾個露天木材倉庫，當地話叫呢種倉庫做「楞場」，後來因爲火燭，全部燒晒，所以當時呢度叫火燒楞。後來因爲個名唔好聽，而改叫基良，意思係「善良」噉解。
1831年開始有人住，叫火燒楞，1937年設行政村，1947年改名叫基良，屬龍鳳區，1954年上頭嘅區改成鄉，1959年屬富安管理區，1962年設基良大隊，1983年大隊改成村委會，2001年隨住龍鳳鄉撤銷，呢度歸入新站鎮。
富安
民國九年由張氏開村，因爲隔籬條河水產豐富，諸如有蛤乸、鯇魚，啲人生活富足，所以初時地名叫富河。後來呢帶地名話要跟「安」字尾，於是改成富安，所以富安附近有東安、喜安、于安呢啲地名。
1920年開村，叫富河，1936年設行政村，改名叫富安，1946年屬龍鳳區，1954年上頭改成鄉，1959年改成富安管理區，1962年改成大隊，1983年改成村委會，2001年龍鳳鄉撤銷時，呢度歸入新站鎮。
龍鳳
清光緒七年由王氏開村，初時名叫平安。後來呢度傳聞話有蛇同雞打交，啲人話係龍鳳鬥，就改咗呢個名攞個吉祥意頭。
呢度隔籬有龍鳳河流經，因村而得河名。龍鳳河上有龍鳳水庫，1970年始建，1973年12月落成。個水庫之下有相應嘅龍鳳灌區。
1881年開村，叫平安；1936年設行政村，叫龍鳳；1938年設村公所；1946年屬龍鳳區；1954年屬龍鳳鄉；公社化時，龍鳳鄉同雙頂子鄉合併成龍鳳公社，而公社駐地搬咗去雙頂子村度，1959年設公社嘅龍鳳管理區；1962年改成大隊；1983年改成村委會；2001年龍鳳鄉撤銷，併入新站鎮。
冷風口
清同治十一年由常氏開村，因爲呢度係個風口，四時都打凍風，即使係夏季都照樣有西北風來襲嘅感覺，凍過第啲地方，因而得名。
1872年開村，1936年設行政村，1959年屬龍鳳管理區，1962年分出做冷風口大隊，1983年改成村委會，2001年龍鳳鄉撤銷，併入新站鎮。
保安
清光緒二十四年開村，舊陣村中女多男少，初時叫大姑娘。後來以「保證安全，吉祥平安」意思改叫保安。一種講法話設行政地名前呢度冇名，而有個叫侯國清嘅人住响度，花名叫南城王。
1844年開村，叫大姑娘；1936年設行政村，叫保安，屬新站保大甸子甲；1946年屬新站區；1959年改做管理區，屬幸福之路公社；1962年改成大隊；1983年改成村委會。
東靠山
呢度有東西兩個部分，都喺北山之下。東靠山喺清道光二十四年開村，佢喺座山嘅東面；西靠山亦係清道光二十四年開村，開村姓係段氏、萬氏、龐氏，喺座山嘅西面。
1844年開村，1936年設行政村，1938年屬新站保嘅大甸子甲；1958年屬幸福之路公社嘅保安管理區；1962年屬保安大隊；1970年分出做靠山大隊；1981年改名叫東靠山；1983年改成村委會。國家統計局登記地名時，原本記做靠山，到2019年改正。
珍珠
滿洲國時由劉氏開村，初時叫孤山子，因爲附近有座山拔地而起，尤其顯眼。後來改名叫雙鳳，攞個龍鳳呈祥嘅意頭。公社化時又再改叫珍珠，話條村同珍珠一樣咁寶貴。
1936年開村，叫孤山子，屬新站保嘅薛家崴子甲；1947年改名叫雙鳳；1958年改名叫珍珠，屬幸福之路公社嘅大吉管理區；1962年屬新站大隊；1977年分出做珍珠大隊；1983年改成村委會。
平原
民國元年開村，嗰時呢度大多係荒地同樹叢，遍地雜草，所以初時叫撂荒地。呢度所在嘅山坑叫北趟溝，素稱做「平川」，加之本身地形比較平，所以後來改名叫平原。
1912年開村，叫撂荒地；1940年設行政村，屬新站保嘅東溝甲；1945年改叫平原；1946年屬龍鳳區嘅民主村；1954年劃歸新站鎮；1959年屬幸福之路公社嘅民主管理區；1962年分出做平原大隊；1983年改成村委會。
復興
民國元年開村，初時未有名，後來因爲呢度笪地屬鮮光銀行所有，所以地名叫鮮光，後來改名叫復興，意思係「復興中國」噉解。
1912年開村，1931年後笪地歸鮮光銀行，1936年設行政村，叫鮮光；1947年改叫復興，屬龍鳳區嘅民主村；1954年劃畀新站鎮；1962年屬民主大隊；1972年分出做大嶺大隊；1977年改叫復興大隊；1983年改成村委會。
養魚
清咸豐十年，呢度有笪埞方叫抽水亭，生住啲細鱗魚，魚多肉靚，見食，於是有人喺度捉魚、整成魚乾搦去賣，隨之開村，叫晾魚場，又叫過做曬魚場。國共內戰期間，條村來咗個于氏嘅山東人，佢喺當地名望好高，出於佢個人原因，對隻晾字避忌，於是啲人就佢，改名叫養魚，兼且隻魚字搭于字同音，即「養于」，亦加之當時村北便條河嘅魚捉到少晒，要靠養魚來開生計。
1860年開村，叫曬魚場；1936年設行政村，叫晾魚場，屬新站保嘅小東溝甲；1948年改名叫養魚；1950年同復興村合併，叫民主村；1959年改成管理區，屬幸福之路公社；1962年改成大隊；1981年恢復原名；1983年改成村委會。
東溝
1935年由徐氏開村，因爲佢喺三道河東便，又喺個山坑度，因而得名。
1935年開村，叫東溝，屬新站保東溝甲；1940年屬龍鳳村；1946年屬龍鳳區嘅養魚村；1959年屬幸福之路公社嘅民主管理區；1972年分出做東溝大隊；1983年改成村委會。
朝陽溝
清光緒三十年有李氏喺度開舖，因爲佢耳仔生得大，所以初時地名叫。後來因爲呢度地勢向南朝陽，因而改名做朝陽。另外附近有條朝陽溝，係民國元年由魏氏開荒，因而叫魏家溝，民國七年有馮氏起屋，而改名做馮房子，設行政村時因爲地勢朝南而起名做朝陽，1981年第一次地名普查時，因爲同烏林嘅朝陽撞名，就改叫朝陽溝。
1904年開村，叫李大耳朵店；1936年設行政村；1946年屬龍鳳區六家子村，1954年劃入新站鎮，1959年屬八垧地管理區，1962年從管理區分出做八垧地朝鮮族大隊，1963年改叫北小蛟河朝鮮族大隊，1964年改叫朝陽大隊，1983年改名叫朝陽溝，兼改成村委會。呢度有朝陽河流經，因村名得河名。國家統計局一度記地名成朝陽，2019年改正。
六家子
清同治三年開村，有五姓六戶：劉氏、馬氏、李氏、房氏、常氏。按呢六戶人而叫六家子。1935年時呢度經常畀蘿蔔頭騷擾，啲人自組民團，改名叫治安。後來先至恢復原名。
呢度有六家子隧道，係拉濱鐵路行經嘅山隧，喺1935年落成，2003年7月翻修過。當地亦有啲古蹟：喺條村東面座山度有六家子東山山城，係高句麗修築嘅軍事城堡，喺1985年第二次文物普查時發現；而山城嘅東坡又有六家子東山遺物散佈點，採集到兩嚿灰陶殘片，時期上則係屬渤海國，亦係1985年第二次文物普查時發現。
1864年開村，叫六家子；1935年設行政村，叫治安，屬新站保嘅六家子甲；1942年併入龍鳳村；1946年再次設村，屬龍鳳區；1954年屬新站區嘅大吉村；1962年分出做六家子大隊；1983年改做村委會。
五家子
清咸豐年間開村，有五戶四姓：劉氏、馬氏、楊氏、張氏，因而得名。呢度有五家子攔河壩，有對應嘅灌區。
約喺1851年～1861年間開村，叫五家子；1936年設行政村，屬新站保嘅薛家崴子甲；光復後屬大吉村；1977年分出做五家子大隊；1983年改成村委會。
吉祥
清咸豐年間由薛氏開村，初時叫薛家崴子；後來以「大吉大利」嘅意頭改名叫大吉；之後又改叫吉祥。
約喺1851年～1861年間開村，叫薛家崴子；1936年設行政村，叫大吉，屬新站保嘅薛家崴子甲；1946年屬新站區；1958年改叫吉祥；1959年屬幸福之路公社嘅大吉管理區；1962年改叫吉祥大隊；1983年改成村委會。
老爺嶺
清光緒十年開始有人住，人多之後，喺老爺嶺山上同山下各開一村，分別叫老爺嶺上同老爺嶺下，兩村合一後就叫老爺嶺村。
呢度有老爺嶺戰跡地，係國共內戰時拉法-新站戰役嘅其中一場戰鬥所在地，開打喺1946年。
1884年有戶，1936年設上下兩條行政村，屬新站保嘅小姑家甲；1947年屬新站區；1959年屬幸福之路公社嘅北安管理區；1962年分出做老爺嶺大隊；1983年改成村委會；2005年上下兩條村合一。
北安
清咸豐元年開村，當初呢度四圍嘅山都係生晒雜草矮木，方圓幾公里冇大樹，所以初時地名叫亂柴頂子。後來呢度出過兩次火燭、一次瘟疫，爲咗求平安，而起咗現時地名。
呢度附近曾經有條北安河，現已乾水。喺呢條村度，出土咗4件石斧、1件敲㳫器，屬西團山文化，喺1985年第二次文物普查時發現，考古遺址名叫「北安屯團山子遺址」。
1851年開村，叫亂柴頂子；1936年設行政村，叫北安，屬新站保嘅小姑家甲；1946年屬新站區；1959年設北安管理區，屬幸福之路公社；1962年改成大隊；1983年改成村委會。
小姑家
1935年由谷氏開村，初時由於佢喺中間座山度，而叫做腰崗。1990年代時，北崗、南崗、車站三條行政村都併入腰崗，再改名叫小姑家。呢個名出於呢度住嘅人少，兼且全部都係姓谷嘅，官話中「谷」同「孤」諧音，所以叫小孤家，後來寫成咗同音嘅「小姑家」。
呢度有小姑家水庫，1958年始建，1979年落成。個水庫有對應嘅灌區。
1935年開村，叫腰崗，第個名叫小孤家；1938年設行政村，屬新站保嘅小姑家甲；1942年行政上併入拉法村；1948年重設行政村，屬拉法區；1959年屬幸福之路公社嘅北安管理區；1968年分出做大隊；1983年改成村委會；1990年改叫小姑家。
大利
清光緒元年由狄氏、孫氏開村。滿洲國期間，呢度係日本人養奶牛、耕地嘅埞方，起咗幾間帶白牆嘅屋，因而得名白房子。東北光復後，呢度改名叫大利，亦即「大吉大利」噉解。
1875年開村；1935年設行政村，叫白房子，屬新站保嘅小姑家甲；1945年改叫大利。1959年屬幸福之路公社嘅北安管理區；1962年分出做大利大隊；1983年改成村委會。
文化
清光緒三十三年由安、李兩姓開村，佢哋都係從永吉縣搬來嘅，初時當地叫兩家子屯。後來改名叫飲馬河。後來又改叫文化，意思係話想啲後人都有文化噉解。
1907年開村，叫兩家子；後改名飲馬河；1936年設行政村，改叫文化；1945年後屬新站街嘅香水村；1958年屬幸福之路公社嘅新站管理區；1977年分出做文化大隊；1983年改成村委會。
河南
清同治九年由張、楊兩姓開村，楊家開畫舖，生意好，後來地名叫楊畫匠舖。因爲呢度喺新站政府駐地南邊，兼且有兩條河隔開咗，所以收尾改名叫河南。
1870年開村，1936年設行政村，叫楊畫匠舖，屬新站保嘅香水甲；1946年改名叫河南，屬新站區嘅香水村。1962年分出做河南大隊；1983年改做村委會。
愛河
清光緒十年開村，當時有劉氏喺愛河東面開間客棧仔，呢度山林密集，喺正山邊，所以叫過幾個地名：劉馱子店、東林子、砬子後。設行政村時，以「愛護山河」嘅意思改叫愛河；又有講法話當時于氏係首戶，攞「魚水相依」意思改名，當中魚同于嘅官話同音。1949年後嘅國家統計局曾經一度將地名登記成艾河。
呢度有河流經，個名就跟村名叫愛河，1986年時吉林省確認呢個係條河嘅標準地名。
1844年開村，地名叫過劉馱子店、東林子、砬子後；1935年設行政村，叫愛河。1948年屬新站區；1959年屬幸福之路公社嘅保安管理區；1962年分出做愛河大隊；1983年改做村委會。
仁和
1931年開村，因爲呢度有兩條河交匯成人字形，而得名人河，因爲「河」同「和」喺官話同音，都係hé，後來轉成咗仁和，攞「仁義和氣」意思。1981年第一次地名普查時改成咗仁河，但統計局嘅登記名冇跟住改。
附近有仁河水庫，屬愛河村，但水庫嘅灌區喺仁和村。
新站
地名得自佢喺鎮墟度。
滿洲國時屬新站保嘅新站村公所，1946年屬新站區；1959年改成管理區，屬幸福之路公社；1962年改成大隊；1983年改成村委會。
蔬菜
呢度喺新站鎮墟嘅西南便，喺以前有個遠大社，以種菜爲主，城鎮啲商販都會去呢處種菜，於是得名叫蔬菜。
呢度有處遺蹟，叫蔬菜五隊墓葬地，喺蔬菜五隊嘅山丘度發現咗處成人墓葬，出土隨葬品15件，屬晚期嘅西團山文化，喺1985年第二次文物普查時發現。
1959年屬新站管理區，1965年分出做蔬菜專業隊，俗稱蔬菜大隊，1983年改成村委會。
新鮮
村名出自佢所在嘅馬路名，即新鮮街，條路原名叫治安街，後來攞新站鎮嘅「新」字打頭來安路名，因爲呢帶係朝鮮人嘅聚居區，因此叫做新鮮街，新指新站，鮮指朝鮮居民。
1946年屬新站村；1956年搞合作化時成立晨光社；1962年改叫治安大隊；1981年改叫新鮮大隊；1983年改成村委會。

景點 
主要景點有金斗宮、長白山地下酒窖、龍鳳山莊、國共美三方談判遺址、龍鳳水庫、愛河水庫、黃泥河水庫、前紅陽羅鍋地、遼代界壕、拉新戰役談判舊址、革命烈士陵園、河南村百年古榆。其中金斗宮係清光緒年間嘅道宮，而龍鳳有漂流，漂流河道全長8.5公里，落差35米。

攷

中國國家地名信息庫

類:吉林市政區